钦定古今图书集成/明伦汇编/家范典/第061卷 > 春秋四传 > 《郑庄公卒》
## 钦定古今图书集成/明伦汇编/家范典/第061卷 > 春秋四传 > 《郑庄公卒》

《春秋》桓公十有一年夏五月癸未，郑伯寤生卒。
《左传》夏，郑庄公卒。初，祭封人仲足有宠于庄公，庄公
使为卿。为公娶邓曼，生昭公，故祭仲立之。宋雍氏女
于郑庄公，曰雍姞，生厉公。雍氏宗有宠于宋庄公，故
诱祭仲而执之，曰：“不立突，将死。”亦执厉公而求赂焉。
祭仲与宋人盟，以厉公归而立之。

《胡传》：郑庄公志杀其弟，使餬其口于四方，自以为保
国之计，得也。然身没未几而世嫡出奔，庶孽夺正，公
子互争，兵革不息，忽、仪、亹、突之际，其祸憯矣。乱之初
生也，起于一念之不善，后世则而象之，至于兄弟相
残，国内大乱，民人思保其室家而不得，不亦酷乎！有
国者所以必循天理，而不可以私欲灭之也。庄公之
事，可以为永鉴矣。

〈大全〉陈氏曰：“《春秋》之初，罪莫甚于郑、庄，宋、鲁、齐、卫次之，而父子兄弟之祸，亦莫甚于此五国者，是可为不臣者之戒矣。”